text: Slut med at spinde i Vejle
  12 december 2011 kl. 16.09
  63  af 74 ansatte mister deres arbejde, når Egetæpper om et halvt år lukker sin fabrik i Vejle. Medarbejderne blev orienteret mandag formiddag.
  Egetæppers fabrik ved Bredballe spinder uldgarn og garn af kunststof til tæppefabrikation. En del af produktionen flyttes til Litauen og Herning. 
  Egetæpper forventer at spare 10 mio. kr. om året på lukning - plus et millionbeløb ved salg af bygningerne i Vejle.
  
  SU-møde
  Medarbejderne blev orienteret på et SU-møde mandag formiddag. 
  Forhandlinger med de ansatte ventes at være slut på næste mandag - fem dage før juleaften. 
  - Den påtænkte lukning sker med baggrund i konkurrencesituationen på verdensmarkedet for tæpper, skriver Egetæpper i en meddelelse. Lukningen har til formål yderligere at styrke koncernens konkurrenceevne. Produktionen af tæpper vil fortsat ske på koncernens tre andre danske fabrikker, der tilsammen beskæftiger 300 medarbejdere.
  
  Danmarks Manchester
  Produktionen af garn slutter i Vejle til juni. De første fyringer vil dog have effekt fra marts. 
  Vejle havde tidligere tilnavnet Danmarks Manchester. Bl.a. De danske Bomuldsspinderier havde flere store afdelinger i byen, hvis fugtige klima var velegnet til spinderier. 
  Bomuldsspinderierne lukkede for mange år siden - og nå er det slut med at spinde garn til tæpper.
  